Official Journal L 048 , 19/02/1997 P. 0020 - 0021



EUROOPA PARLAMENDI JA NÕUKOGU DIREKTIIV 96/84/EÜ, 19. detsember 1996, millega muudetakse direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta EUROOPA PARLAMENT JA EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 100a, võttes arvesse komisjoni ettepanekut,[1] võttes arvesse majandus- ja sotsiaalkomitee arvamust,[2] toimides asutamislepingu artiklis 189b sätestatud korras[3] ning arvestades, et: nõukogu direktiivi 89/398/EMÜ[4] artiklis 4 sätestatakse, et I lisas esitatud toiduainerühmade suhtes kohaldatavad erisätted tuleb kehtestada komisjoni eridirektiividega; 20. detsembril 1994 sõlmiti Euroopa Parlamendi, nõukogu ja komisjoni vaheline modus vivendi, mis käsitleb asutamislepingu artiklis 189b sätestatud korras vastuvõetud õigusaktide rakendusmeetmeid;[5] eridirektiivid kajastavad nende vastuvõtmise aja teadmiste taset; seepärast tuleb kõik teaduse ja tehnika arengul põhinevaid uuendusi käsitlevad muudatused heaks kiita direktiivi 89/398/EMÜ artiklis 13 sätestatud korras pärast otsusega 95/273/EÜ[6] moodustatud toidu teaduskomiteega konsulteerimist; tuleb sätestada kord, mis võimaldab kõnealuste tehnoloogiliste uuenduste tulemusena saadud toiduaineid ajutiselt turule viia, et kasutada ära tööstuse uurimistulemusi kuni asjaomase eridirektiivi muutmiseni; tarbijate tervise kaitse tagamiseks võib müügiloa anda üksnes pärast toidu teaduskomiteega konsulteerimist; loa võib anda üksnes juhul, kui asjaomane toode ei ole inimeste tervisele ohtlik, ON VASTU VÕTNUD KÄESOLEVA DIREKTIIVI: Artikkel 1 Direktiivi 89/398/EMÜ artiklile 4 lisatakse järgmine lõige: "1a. Selleks, et võimaldada eritoiduks ettenähtud ning teaduse ja tehnika arengust tulenevaid toiduaineid kiirelt turule viia, võib komisjon artiklis 13 sätestatud korras pärast toidu teaduskomiteega konsulteerimist lubada kaheaastase ajavahemiku jooksul viia turule toiduaineid, mis ei vasta I lisas osutatud eridirektiividega sätestatud eeskirjadele koostise osas. Vajaduse korral võib komisjon loa andmise otsusesse lisada koostise muudatust käsitlevad märgistamiseeskirjad." Artikkel 2 Liikmesriigid jõustavad käesoleva direktiivi järgimiseks vajalikud õigus- ja haldusnormid 30. septembriks 1997. Liikmesriigid teatavad neist viivitamata komisjonile. Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid. Artikkel 3 Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas. Artikkel 4 Käesolev direktiiv on adresseeritud liikmesriikidele. Brüssel, 19. detsember 1996 Euroopa Parlamendi nimel president K. HÄNSCH Nõukogu nimel eesistuja S. BARRETT [1] EÜT C 389, 31.12.1994, lk 21 ja EÜT C 41, 13.2.1996, lk 13. [2] EÜT C 256, 2.10.1995, lk 1. [3] 11. oktoobril 1995 esitatud arvamus (EÜT C 287, 30.10.1995, lk 108). Nõukogu 18. juuli 1996. aasta ühine seisukoht (EÜT C 315, 24.10.1996, lk 1) ja Euroopa Parlamendi 23. oktoobri 1996. aasta otsus (EÜT C 347, 18.11.1996). Nõukogu 9. detsembri 1996. aasta otsus. [4] EÜT L 186, 30.6.1989, lk 27. [5] EÜT C 102, 4.4.1996, lk 1. [6] EÜT L 167, 18.7.1995, lk 22.